
Text rozhodnutia
Súd: Krajský súd Prešov Spisová značka: 3Sa/19/2016 Identifikačné číslo súdneho spisu: 8016200793 Dátum vydania rozhodnutia: 16. 12. 2016 Meno a priezvisko sudcu, VSÚ: Mgr. Magdaléna Želinská ECLI: ECLI:SK:KSPO:2016:8016200793.2 Uznesenie Krajský súd v Prešove v právnej veci žalobcu R. L., bytom v V., R. 1, proti žalovanej Sociálnej poisťovni, ústredie v Bratislave, ul. 29. augusta č. 8, Bratislava, v konaní o žalobe proti nečinnosti žalovanej takto r o z h o d o l : Konanie z a s t a v u j e. Žiaden z účastníkov n e m á právo na náhradu trov konania. o d ô v o d n e n i e : 1. Podaním zo dňa 13.10.2016 označeným ako „Sťažnosť na prieťahy - žiadosť o právnu ochranu“ žalobca namietal prieťahy v konaní a nečinnosť žalovanej v konaní o invalidnom dôchodku žalobcu. 2. Na informatívnom výsluchu dňa 01.12.2016 na tunajšom súde žalobca do zápisnice o.i. uviedol, že žalovaná vo veci invalidného dôchodku rozhodla dňa 29.11.2016 a na konaní vo veci nečinnosti preto viac netrvá. 3. Podľa § 63 zákona č. 162/2015 Z.z. Správneho súdneho poriadku (ďalej len S.s.p.) žalobca môže do vydania rozhodnutia správneho súdu vziať žalobu späť, a to sčasti alebo celkom. Ak je žaloba vzatá späť celkom, správny súd konanie zastaví. Ak je žaloba vzatá späť sčasti, správny súd konanie v tejto časti zastaví. O čiastočnom späťvzatí žaloby rozhodne správny súd v rozhodnutí vo veci samej. 4. Podľa § 99 písm. a/ S.s.p. správny súd konanie uznesením zastaví, ak žalobca vzal žalobu späť skôr, ako správny súd vo veci rozhodol. 5. Vzhľadom na vyjadrenie žalobcu, že jeho návrh viac nesmeruje proti nečinnosti žalovanej a na tomto konaní netrvá, pričom toto vyjadrenie bolo správnym súdom posúdené ako späťvzatie žaloby v danom rozsahu, je dôvodný postup podľa § 99 písm. a/ S.s.p. 6. Správny súd preto konanie v tejto veci zastavil. 7. Vyjadrenie žalobcu, že ďalej napáda rozhodnutie žalovanej vo veci invalidného dôchodku zo dňa 29.11.2016, spolu so všetkými písomnosťami predloženými žalobcom v tejto veci správny súd posúdil ako nový návrh, žalobu o preskúmanie rozhodnutia správneho orgánu, ktorá je tak na tunajšom súde zapísaná pod sp. zn. 3Sa/23/2016, o ktorej sa bude ďalej konať. 8. O náhrade trov konania rozhodol podľa § 170 písm. b/ S.s.p. podľa ktorého žiaden z účastníkov konania nemá právo na náhradu trov konania, ak konanie bolo zastavené. Poučenie: Proti tomuto uzneseniu je prípustná kasačná sťažnosť v lehote jedného mesiaca od doručenia rozhodnutia krajského súdu, ktorú je potrebné podať na Krajský súd v Prešove (§ 443 ods. 1 v spojení s § 444 ods. 1 S.s.p.). V kasačnej sťažnosti sa musí okrem všeobecných náležitostí podaných podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len sťažnostné body), návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti (§ 445 ods. 1, 2 S.s.p.) Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie II. stupňa, ide o konanie o správnej žalobe podľa § 6 ods. 2 písm. c/ a d/, je žalovaným Centrum právnej pomoci (§ 449 ods. 1, 2 S.s.p.).

